CELEX: 62012CA0284
Language: sk
Date: 2013-11-21 00:00:00
Title: Vec C-284/12: Rozsudok Súdneho dvora (druhá komora) z  21. novembra 2013 (návrh na začatie prejudiciálneho konania, ktorý podal Oberlandesgericht Koblenz — Nemecko) — Deutsche Lufthansa AG/Flughafen Frankfurt-Hahn GmbH (Štátna pomoc — Články 107 ZFEÚ a 108 ZFEÚ — Zvýhodnenia, ktoré verejný podnik prevádzkujúci letisko poskytuje nízkonákladovej leteckej spoločnosti — Rozhodnutie o začatí konania vo veci formálneho zisťovania v súvislosti s touto pomocou — Viazanosť súdov členských štátov právnym názorom Komisie uvedeným v tomto rozhodnutí týkajúcom sa existencie pomoci)

8.2.2014   
            
            
               SK
            
            
               Úradný vestník Európskej únie
            
            
               C 39/5
            
         Rozsudok Súdneho dvora (druhá komora) z 21. novembra 2013 (návrh na začatie prejudiciálneho konania, ktorý podal Oberlandesgericht Koblenz — Nemecko) — Deutsche Lufthansa AG/Flughafen Frankfurt-Hahn GmbH
   (Vec C-284/12) (1)
   
   (Štátna pomoc - Články 107 ZFEÚ a 108 ZFEÚ - Zvýhodnenia, ktoré verejný podnik prevádzkujúci letisko poskytuje nízkonákladovej leteckej spoločnosti - Rozhodnutie o začatí konania vo veci formálneho zisťovania v súvislosti s touto pomocou - Viazanosť súdov členských štátov právnym názorom Komisie uvedeným v tomto rozhodnutí týkajúcom sa existencie pomoci)
   2014/C 39/08
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Oberlandesgericht Koblenz
   
      Účastníci konania pred vnútroštátnym súdom
   
   
      Žalobkyňa: Deutsche Lufthansa AG
   
      Žalovaná: Flughafen Frankfurt-Hahn GmbH
   
      Za účasti: Ryanair Ltd
   
      Predmet veci
   
   Návrh na začatie prejudiciálneho konania — Oberlandesgericht Koblenz — Výklad článku 107 ods. 1 a článku 108 ods. 3 ZFEÚ, ako aj článku 2 písm. b) bodu i) smernice Komisie 2006/111/ES zo 16. novembra 2006 o transparentnosti finančných vzťahov členských štátov a verejných podnikov a o finančnej transparentnosti v niektorých podnikoch (Ú. v. EÚ L 318, s. 17) — Štátne pomoci — Zvýhodnenia, ktoré poskytuje verejný podnik prevádzkujúci letisko, nízkonákladovej leteckej spoločnosti — Rozhodnutie Komisie o začatí formálneho zisťovania so zreteľom na túto štátnu pomoc — Možná viazanosť súdov členských štátov právnym názorom Komisie týkajúcim sa selektívneho charakteru uvedenej štátnej pomoci
   
      Výrok rozsudku
   
   Ak Európska komisia v súvislosti s opatrením, ktoré počas vykonávania nebolo oznámené, začala podľa článku 108 ods. 3 ZFEÚ konanie vo veci formálneho zisťovania stanovené v odseku 2 uvedeného článku, vnútroštátny súd rozhodujúci o návrhu smerujúcom k pozastaveniu vykonávania tohto opatrenia a k vráteniu súm, ktoré už boli vyplatené, je povinný prijať všetky opatrenia nevyhnutné na vyvodenie dôsledkov z prípadného porušenia povinnosti pozastaviť vykonávanie uvedeného opatrenia.
   Vnútroštátny súd môže na tento účel rozhodnúť o pozastavení vykonávania sporného opatrenia a uložiť vrátenie súm, ktoré už boli vyplatené. Môže tiež rozhodnúť o nariadení predbežných opatrení jednak na ochranu záujmov dotknutých osôb, jednak na zabezpečenie potrebného účinku rozhodnutia Európskej komisie o začatí konania vo veci formálneho zisťovania.
   Pokiaľ má vnútroštátny súd pochybnosti o tom, či sporné opatrenie predstavuje štátnu pomoc v zmysle článku 107 ods. 1 ZFEÚ, alebo o platnosti či výklade rozhodnutia o začatí konania vo veci formálneho zisťovania, jednak môže požiadať Európsku komisiu o objasnenie, jednak môže alebo musí predložiť Súdnemu dvoru Európskej únie návrh na začatie prejudiciálneho konania podľa článku 267 druhého a tretieho odseku ZFEÚ.
   
      (1)  Ú. v. EÚ C 273, 8.9.2012.